《黄岩郑瀛子仙弱冠入太学五上书论时事以直闻》
宋代·孙应时

分手三年不易逢，一觞淮海酹西风。
书生君独忧当世，末路人谁识此翁。
故国青山愁夜鹤，孤舟白发映秋蓬。
归欤束缚公车疏，努力豚蹄祝岁丰。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。